לין בילארד

לין בילארד (אנגלית: Lynne Billard; נולדה ב-1943) היא סטטיסטיקאית אוסטרלית המתגוררת בארצות הברית. בנוסף למצוינותה במחקר בסטטיסטיקה, היא ידועה בזכות פעילותה למען קידום נשים במדע.

== ביוגרפיה ==
בילארד למדה באוניברסיטת ניו סאות וולס, שם קיבלה תואר ראשון במדעים בשנת 1966 ותואר דוקטור לסטטיסטיקה בשנת 1969. במהלך לימודיה שם זכתה במספר פרסי הצטיינות. עבודת הדוקטורט שלה עסקה בבדיקת סדרתית של השערות דו כיווניות.

בילארד החזיקה במספר משרות אקדמיות באוסטרליה, בריטניה, וארצות הברית. היא כיהנה כפרופסור לסטטיסטיקה באוניברסיטת המדינה של פלורידה, וכראש המחלקה לסטטיסטיקה ומדעי המחשב באוניברסיטת ג'ורג'יה. כן הייתה מרצה אורחת ועמיתת מחקר במספר רב של מוסדות אקדמיים, ביניהם אוניברסיטת סטנפורד, אוניברסיטת ברקלי בקליפורניה, ואימפריאל קולג' בלונדון.

== תרומתה המדעית ==
עבודתה המדעית של בילארד הייתה גם תאורטית וגם יישומית. היא חקרה היבטים תאורטיים של תהליכים מקריים, ניתוח סדרתי של בדיקת השערות, אמידה, סדרות עיתיות וניתוח נתונים סימבולי.

במקביל, הייתה מעורבת במחקרים יישומיים, בעיקר בתחום הביוסטטיסטיקה. בין היתר חקרה תהליכי התפתחות של מגפות, את ההשפעה של הופעת האיידס על מערכת הבריאות ועל תעריפי ביטוח הבריאות, וניתוח נתוני שרידות של אוטם שריר הלב בעזרת אנליזה סימבולית.

בילארד כתבה עשרה ספרים ופרסמה מעל 100 מאמרים מדעיים.

== פעילות ציבורית ומקצועית ==
בילארד הייתה פעילה למען קידום נשים במדע, ובין השנים 1988 ל-2004 הדריכה בסדנה שנתית שאורגנה על ידי המוסד הלאומי למדעים (NSF) בה השתתפו נשים צעירות שזה עתה סיימו את הדוקטורט בסטטיסטיקה ועשו את צעדיהן הראשונים בעולם האקדמי. כן חקרה את התהליכים המשפיעים על התפתחות הקריירה של נשים באקדמיה בתחומים המתמטיים. המסקנות שלה מעודדות: הפערים בין גברים ונשים באקדמיה הולכים ומצטמצמים.

== הכרה מקצועית ופרסים ==
בילארד כיהנה כנשיאת החברה הבינלאומית לביומטריקה בין 1994 ל-1995, וכנשיאת האיגוד האמריקני לסטטיסטיקה בין  1995 ל-1996. היא האדם השלישי שכיהן בשני תפקידים אלו. כמו כן נבחרה כעמיתה של האיגוד האמריקני לסטטיסטיקה ב-1980, והיא חברה במכון הבינלאומי לסטטיסטיקה ובמכון לסטטיסטיקה מתמטית. היא זכתה במספר פרסים, וביניהם המדליה על שם סם וילקס ופרס המייסדים של האיגוד האמריקני לסטטיסטיקה.

עבור פעילותה למען קידום נשים במדע זכתה בפרס על שם אליזבת סקוט ב-2008, בפרס על שם ג'אנט נורווד ב-2011, ובפרס על שם פלורנס נייטינגייל דייוויד ב-2013

== קישורים חיצוניים ==

* Lynne Billard - [http://www.awm-math.org/articles/notices/199107/billard/ The Past, Present, and Future of Academic Women in the Mathematical Science]. Reprinted from Notices, Vo. 38, No. 7, Sept 1991, pp. 707-714
* [http://www.stat.uga.edu/sites/default/files/images/The Roads Traveled.pdf The roads traveled: our 50 year journey], Lynne Billard. Available at UGA website
* [http://www.stat.uga.edu/sites/default/files/images/Lynne Billard Presidential Address.pdf A voyage of discovery]– Lynne Billard ASA Presidential Address
*  Lynne Billard (2012), [http://www.stat.uga.edu/sites/default/files/images/Role of Statistics.pdf The Role of Statistics and the Statistician], The American Statistician, 52:4, 319-324. Available at UGA website
* [https://news.uga.edu/lynne-billard-2008-elizabeth-l.-scott-award-recipient/?/ Lynne Billard, 2008 Elizabeth L. Scott Award recipient] – UGA Today, October 6, 2008
* [http://www.soph.uab.edu/awards/norwoodaward/tenthaward Tenth Annual Janet L. Norwood Award] – UAB School of Public Health
* [http://www.franklin.uga.edu/chronicles/chronicles/posts/lynne-billard-selected-florence-nightingale-david-award Lynne Billard selected for Florence Nightingale David Award] – Franklin College of Arts and Sciences, UGA, October 14, 2013

קטגוריה:סטטיסטיקאיות אוסטרליות
קטגוריה:בוגרי אוניברסיטת ניו סאות' ויילס
קטגוריה:אמריקאיות שנולדו ב-1943
קטגוריה:אמריקאים שנולדו ב-1943